На основу члана 10.,18. став 2 и 6 и члана 38. став 3 и 5 Закона о планском систему Републике Србије („Службени гласник РС”, број 30/18), члана 32. став 1. тачка 6. Закона о локалној самоуправи („Службени гласник РС“, 129/07, 83/14-др.закон, 101/16-др.закон и 47/18), члана 37. став 1. тачка 7 Статута Града Ниша („Службени лист Града Ниша“, број 88/08, 143/16. и 18/19).

Скупштина Града Ниша, на седници одржаној дана \_\_\_\_\_\_\_\_\_\_2021. године доноси

**ОДЛУКУ О ПРИСТУПАЊУ ИЗРАДИ**

**СТРАТЕГИЈЕ ЗА МЛАДЕ ГРАДА НИША ЗА ПЕРИОД 2021-2026. ГОДИНЕ**

**СА АКЦИОНИМ ПЛАНОМ ЗА ЊЕНО СПРОВОЂЕЊЕ**

**Члан 1.**

Град Ниш приступа изради Стратегије за младе града Ниша за период 2021 - 2026. године са Акционим планом за њено спровођење (у даљем тексту: Стратегија).

Стратегија је документ јавне политике, који се у складу са Националном Стратегијом за младе од 2015. до 2025.године, Законом о младима и другим планским актима исте или веће правне снаге, доноси за период од 5 година, којим се на целовит начин утврђују стратешки правци деловања у области омладинске политике и бриге за младе.

**Члан 2.**

Циљ Стратегије је да дефинише приоритетне области за младе и активности које одговарају на специфичне потребе младих, да утврди локалну омладинску политику као сет стратешких мера које повезују различите области живота младих, а усмерене су на унапређење квалитета живота младих, њиховог физичког и психичког благостања и свеукупне добробити, као и обезбеђивање могућности за развој знања, вештина и ставова неопходних за бољу и лакшу интеграцију младих у друштво и преузимање активног учешћа у друштвеном животу.

**Члан 3.**

Стратегија садржи следеће елементе: визију, односно жељено стање, преглед и анализу постојећег стања, приоритетне циљеве који се желе постићи, кратак опис мера за постизање општих и посебних циљева, кључне показатеље учинака на нивоу општих и посебних циљева и мера, као и Институционални оквир и план за праћење спровођења, вредновања учинака и извештавање о спроведеним мерама.

**Члан 4.**

Ради спровођења ове одлуке, Градоначелник именује Координациони тим чији је задатак да координира и надзире процес израде Стратегије, израђује и усваја оперативни план за израду Стратегије, разматра Стратегију по фазама припреме, предложену од стране тематских радних група и даје Градском већу на даљу надлежност.

Координациони тим чиниће представници Града Ниша и Градске управе за друштвене делатности, Градског већа Града Ниша, представници Градских општина Града Ниша, јавних установа, Регионалне развојне агенције ЈУГ, Канцеларије за локални економски развој, представници организација цивилног друштва и научно-истраживачких институција.

**Члан 5.**

Кординациони тим формира тематске радне групе за поједине области омладинске политике које чине представници градских управа, лица ангажована у администрацији, установама, универзитету, јавним предузећима, организацијама цивилног друштва, као и остали представници јавног, приватног, цивилног сектора и научно-истраживачког сектора.

Задаци тематских радних група су:

• израда анализа постојећег стања са препорукама;

• дефинисање предлога општих и посебних циљева;

• дефинисање опција за остваривање постављених циљева;

• израда *еx анте* анализе ефеката предложених опција;

• дефинисање предлога оптималне опције за остваривање постављених циљева - дефинисање мера, њихових носилаца и показатеља резултата.

**Члан 6.**

Током читавог процеса израде Стратегије биће спровођене консултације применом различитих техника (фокус групе, округли сто, панел, анкета, прикупљање писаних коментара) на којима ће се усаглашавати предложена решења.

У њихов рад могу бити укључени и сви остали заинтересовани учесници, како би се обезбедила партиципација и транспарентност процеса одлучивања и правовремено обавештавање јавности.

**Члан 7.**

Стручне и административне послове за потребе израде Стратегије обављаће Регионална развојна агенција ЈУГ, доо, Ниш и Градска управа за друштвене делатности.

**Члан 8.**

Рок за израду Стратегије је 8 (осам) месеци од дана ступања на снагу ове Одлуке.

**Члан 9.**

За реализацију ове Одлуке задужен је Координациони тим.

**Члан 10.**

Средства за израду Стратегије обезбеђена су из буџета Регионалне развојне агенције ЈУГ, доо, Ниш.

**Члан 11.**

Ова одлука објављује се на званичној интернет презентацији Града Ниша и ступа на снагу осмог дана од дана објављивања у „Службеном листу Града Ниша“.

Број: \_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_2021. године

**СКУПШТИНА ГРАДА** **НИША**

**ПРЕДСЕДНИК**

**др Бобан Џунић**